ak:Fresh | Fresh Namibie | Aandkerk - GOD SE KINDERS IS DANKBAAR
GOD SE KINDERS IS DANKBAAR
LEES LUKAS 17:11-19. Net een van die melaatses het teruggekeer om Jesus te bedank. Ons lewe vandag nog in 'n ondankbare kultuur waar mense ons harde werk en goeie bedoelings in ons gesig teruggooi.
Dis soos die storie van Charlie & The Chocolate Factory waar 5 kinders elkeen die geleentheid gekry het om 'n bekende sjokoladefabriek te besoek. 4 van die kinders se lewens het net aangegaan soos normaal nadat hulle die goue kaartjie ontdek het. Hulle was steeds selfsugtig, vraatsig, lui en prestasie-gedrewe. Net Charlie was baie opgewonde en het die geleentheid met ope arms aanvaar.
Wat doen ons met die Genade-geskenk wat Christus vir ons gegee? Is ons werklik dankbaar vir wat Hy elke dag aan ons bewys? Of het ons gemaksugtig en selfvergenoegd geraak, aanvaar ons dit as vanselfsprekend en niks verander in ons lewe nie?
God het ons geskape vir 'n spesifieke reaksie/ respons op Sy geskenk. Dit is Dankbaarheid.
"Wees dankbaar in alle omstandighede, want dit is wat Christus Jesus van jou verwag."
Dit is een ding om dankie te se en dankbaar te wees, maar wat God van ons verwag is 'n dankbare lewe. Hoe kan jy prakties wys en leef as 'n reaksie op God se genade-geskenk?
In Efesiers 5:1-21 leer Paulus vir die Efesiers hoe dit lyk om 'n dankbare lewe te lei. Wat staan vir jou uit in hierdie gedeelte? Hoe lyk dit om Jesus te volg? Wat is die dinge wat nie by 'n dankbare lewe pas nie?
Dit is soos om dinge te waardeer wat jy NIE moet nie. Of dinge NIE te waardeer, wat jy moet nie. Ons moet as volgelinge van Christus sekere opofferings in ons lewe maak, en ons moet ook nee dankie se vir sekere dinge wat nie by 'n dankbare lewe pas nie.
Watter areas van jou lewe het jy nog nie die geskenk van Christus aanvaar en oopgemaak en leef jy dit nog nie?
Om dankbaar te wees gaan nie oor wat jy daaruit kan kry nie of wie almal vir jou dankie se nie. Dit gaan oor eer betoon aan Christus en vir Hom dankie te se.
Kyk die volgende clip (click op die blou):
Wat staan vir jou uit?
Hoe kan ons as Christen volgelinge uitstaan met 'n lewe van dankbaarheid?
Hoe kan ons anders lyk in moeilike tye, wanneer ons nie waardeer word nie en aan aan die kortste end moet trek?
Is jy 'n lig op die berg by jou skool, werk en in die kerk?
Here, baie dankie vir die genade wat U daagliks aan my betoon. Dankie vir al die seeninge in my lewe. Mag my lewe in alle areas getuig van dankbaarheid en ek U genade-geskenk geheel en al aanvaar. Amen.